ועדת הכלכלה, כנסת 24, פרוטוקול מספר 229, 2022-05-10 09:00

מיכאל ביטון: בוקר טוב.

מיכאל ביטון: אנחנו מתחילים היום סדרת דיונים בוועדת כלכלה.

מיכאל ביטון: הדיון הראשון עוסק בפיצוי הלולנים שנפגעו מהתפרצות שפעת העופות.

מיכאל ביטון: זאת ישיבת מעקב בהמשך לישיבות קודמות שביצענו בנושא.

מיכאל ביטון: זה נושא לכאורה קטן מתוך האתגרים שענף ההטלה פוגש בימים אלה גם בשמירת עתידו וגם במאבקיו הקיומיים כמו שראינו אתמול בגבול לבנון; זה אי הוודאות שמרחפת על הענף הזה בשל אי הסכמות מרחיקות לכת בין איגודי המגדלים וראשי משרד החקלאות.

מיכאל ביטון: בינתיים בזמן שאנחנו נאבקים במאבקים גדולים אפשר לטפל בבעיות קטנות.

מיכאל ביטון: אני רוצה לציין עובד במשרד החקלאות בשם יוסי שטיינברג.

מיכאל ביטון: הוא פה?

צביקה כהן: לא, יוסי לא פה.

מיכאל ביטון: יוסי לא כאן.

מיכאל ביטון: זאת הזדמנות לספר שבוועדה הקודמת ביקשתי ממנו לפעול באופן נמרץ עד ערב חג הפסח כדי שמרבית הנפגעים משפעת העופות בצפון יקבלו את כספם עד החג.

מיכאל ביטון: כמה שעות לפני חג הפסח, בערך שעתיים-שלוש, מצלצל הטלפון שלי, והוא על הקו.

מיכאל ביטון: אני אומר לו: מה נשמע?

מיכאל ביטון: למה אתה מחייג אליי שעתיים לפני החג?

מיכאל ביטון: ביקשת בוועדה שלפני החג אני אעדכן אותך מי קיבל את הכסף.

מיכאל ביטון: הוא פעל באופן נמרץ.

מיכאל ביטון: לדעתי כ-81 מגדלים קיבלו כבר את הכסף, ולגבי ארבעה בשל ענייני ירושה ועניינים אחרים יש עיכובים וגם עבורם הוא לקח על עצמו לפתור את הבעיה.

מיכאל ביטון: בעיניי, זאת דוגמה לעובד ציבור ששעתיים לפני חג הפסח עוסק בצרכי ציבור ודואג לאנשים.

מיכאל ביטון: לכן אני מברך אותו.

מיכאל ביטון: אני פונה עכשיו לאנשי משרד החקלאות, ואני אומר להם: בעבר ידעתם לסייע גם באופן ישיר בשל הנזק הישיר וגם לסייע באופן עקיף, ועשיתם את זה טוב ונכון, והכלים הללו עומדים לרשותכם גם היום.

מיכאל ביטון: אז אני רוצה לדעת מה עשיתם בעבר בסיוע עקיף; כיצד זה נעשה, מה הייתה הטכניקה, ואיך אתם הולכים לעשות גם באירוע הזה של שפעת העופות סיוע עקיף על הנזקים העקיפים שנובעים מהאירוע הזה?

מיכאל ביטון: אני רוצה שמי שיסקור את הדברים יהיה צביקה כהן, סמנכ"ל בכיר למימון ולהשקעות.

מיכאל ביטון: בבקשה, צביקה.

צביקה כהן: בוקר טוב לכולם.

צביקה כהן: בדרך כלל אני מציג את עצמי ואומר: אני צביקה כהן, סמנכ"ל למימון ולהשקעות ואחראי גם על הביטוח ועל הפיצויים.

צביקה כהן: הפעם אני אגיד: אני צביקה כהן ואני המנהל הישיר של יוסי שטיינברג.

מיכאל ביטון: כן?

מיכאל ביטון: קודם כול זה כבוד, ואם זה DNA תפקודי שיצרת בתחום שלך, וזה חלחל עד לעובדים הכפופים אליך - -

צביקה כהן: אני עד פה בקרדיטים.

צביקה כהן: יוסי הוא משהו מיוחד.

מיכאל ביטון: יפה.

מיכאל ביטון: גם טוב שהוא לא פה כי אם הוא היה פה היינו יכולים להגיד רק מקצת שבחו בפניו.

מיכאל ביטון: אבל עכשיו הוא לא פה.

צביקה כהן: יוסי אחראי לכל נושא הפיצוי הישיר דרך הפקודה.

צביקה כהן: אנחנו באים לפה לדבר בעיקר על משהו עתידי.

צביקה כהן: בפקודה, לצערנו הרב, נכון להיום אין פיצוי עקיף – זה כולם יודעים.

צביקה כהן: פתרנו את הבעיות האלה של הפיצוי העקיף ברוב המחלות של בעלי החיים באמצעות ביטוחים.

צביקה כהן: אדוני היושב-ראש, לרוב מחלות בעלי החיים יש היום ביטוחים, והביטוחים האלה נותנים מענה מלא גם לפיצוי עקיף.

צביקה כהן: בשפעת העופות היו לנו ויכוחים גדולים גם עם עצמנו מכיוון שהמחלה היא מאוד מפחידה.

צביקה כהן: היו לנו ויכוחים גם עם עצמנו כי אנחנו לא רוצים להעביר את זה לביטוח, והחלטנו שנעביר גם את שפעת העופות גם לביטוח בדומה לסלמונלה ולניוקאסל.

צביקה כהן: אנחנו העברנו מייל מסודר למשרד האוצר לפני כמה חודשים עם הצעות מסודרות איך ייראה הביטוח העתידי, ובשיחות האחרונות שיש לי עם נציג האוצר גלעד שיושב פה אנחנו די מסוכמים על ביטוח מלא של כל נושא שפעת העופות.

צביקה כהן: נפסיק לעבוד עם יוסי.

צביקה כהן: כל הנושא יעבור דרך הביטוח, גם הפיצוי הישיר וגם הפיצוי העקיף.

צביקה כהן: יש לנו הצעה מסודרת על זה.

צביקה כהן: נציג האוצר יגיד את דעתו עם סיכום שלי איתם שאנחנו תמימי דעים שצריך לעשות ביטוח הוליסטי לשפעת העופות ממחר בבוקר כדי שמקרה כזה לא יבוא יותר לוועדה.

צביקה כהן: לגבי השאלה שלך על העבר: היה לנו אירוע אחד דומה – ברוצלה בבקר.

צביקה כהן: היו אירועים ספורדיים של ברוצלה, והפקודה שילמה מה שהיא שילמה והכול היה בסדר.

צביקה כהן: באירוע ספורדי שזה פרה פה, פרה שם לא עושים רעש גדול.

צביקה כהן: ואז היה אירוע גדול באחד המושבים שרפתות שלמות חלו בברוצלה, והפקודה שילמה רק 50% מערך הפרה.

צביקה כהן: היה לנו חשש שחלק מהמגדלים לא יודיעו ולא רצינו להיות במצב כזה אז הכנסנו את הברוצלה לביטוח קדימה באופן מידי; הצלחנו להביא יחד עם משרד האוצר תקציב לפיצוי רטרואקטיבי חד-פעמי, והצלחנו גם לייצר חוות דעת משפטית שמאפשרת את זה.

צביקה כהן: באירוע הזה אם חושבים לשלם רטרואקטיבית צריכים לקרות שלושה תנאים: א', שיהיה ביטוח קדימה.

צביקה כהן: אם אין ביטוח קדימה זה לא לפנים משורת הדין ולא שום דבר – אין אפשרות לייצר שום תשלום ממשלתי אחורה אם לא עושים ביטוח קדימה ולא סוגרים את כל הפינות לעתיד.

צביקה כהן: זאת אומרת אני לא יכול לשלם היום לפנים משורת הדין סכום כסף ולמחרת בבוקר יהיה לי עוד אירוע, ואני שוב תקוע עם פיצוי עקיף.

צביקה כהן: אז כשסוגרים את הביטוח קדימה זה תנאי ראשון.

צביקה כהן: גם בסדר המעלה הוא הכי חשוב; התנאי השני הוא, כמובן, מקור תקציבי.

צביקה כהן: אני יכול להגיד לכם שהפיצוי הישיר לאירוע הזה שיוסי טיפל בו עמד על 36 מיליון שקל, עלות המשרד בגין ההפעלה של כל ההשמדות האלה היה עוד 13 מיליון שקל שזה קרוב ל-50; ולפי החישוב שלנו הפיצוי, אם יהיה תשלום לפנים משורת הדין עבור נזק עקיף – זה יהיה בערך 10 מיליון שקל.

צביקה כהן: אז אני חוזר חזרה לתנאים שלדעתי צריכים להיות: א', שיהיה ביטוח קדימה.

צביקה כהן: לדעתי, משרד האוצר ואנחנו די תמימי דעים; התנאי השני הוא שיהיה מקור תקציבי לאירוע הזה.

מיכאל ביטון: חד פעמי.

צביקה כהן: כן.

צביקה כהן: התנאי השלישי שבו יש עדיין קושי שנוכל להתגבר לאחור על הקטע המשפטי.

צביקה כהן: אלה שלושת התנאים.

צביקה כהן: אני רואה אותם בסדר הזה.

מיכאל ביטון: כבר היו לכם תקדימים בעבר שהלכתם אחורה.

צביקה כהן: כמו שאמרתי – בברוצלה.

צביקה כהן: הברוצלה הוא בדיוק התקדים לעבר.

צביקה כהן: עשינו ביטוח ואז קיבלנו ממשרד האוצר תקציב, שילמנו אחורה וקיבלנו - - -

מיכאל ביטון: וכלפי העתיד הייתם מבוטחים.

מיכאל ביטון: צביקה, תודה על הסקירה.

מיכאל ביטון: אנשי האוצר, בבקשה, איפה הדברים עומדים אצלכם?

גלעד קריב: אני מאגף תקציבים במשרד האוצר.

גלעד קריב: בהמשך לדברים של צביקה אנחנו קיימנו כמה דיונים על נושא הפוליסה בשפעת העופות.

גלעד קריב: לדעתנו, פתרון ביטוחי לנושא הזה הוא באמת הפתרון הנכון.

גלעד קריב: זה ייתן מענה ארוך טווח לתופעה הזאת.

גלעד קריב: עדיין יש דברים שאנחנו צריכים להידיין עליהם בינינו במשרד: התנאים של הפוליסה.

מיכאל ביטון: תוך כמה זמן תהיה לנו פוליסה?

גלעד קריב: לגבי הבנייה עצמה של הפוליסה, לדעתי קנ"ט יוכלו להגיד כמה זמן זה לוקח.

מיכאל ביטון: אתם יכולים למצוא בין המשרד לבין האוצר את התשלום החד-פעמי של 10 מיליון האלה למהלך אחורה?

גלעד קריב: חד-פעמי זאת סוגיה אחרת מהביטוח ומהפתרון העתידי.

גלעד קריב: צביקה אמר פה שבאירוע של הברוצלה היה מענה רטרואקטיבי על נזקים שהיו, אבל במקרים כמו בניוקאסל שזאת גם מחלה שפוגעת בעופות הייתה התפרצות מאוד גדולה.

גלעד קריב: עברנו אחרי ההתפרצות למענה ביטוחי והיום יש ביטוח למחלת הניוקאסל.

גלעד קריב: אבל במקרה הזה לא ניתן פיצוי רטרואקטיבי.

גלעד קריב: לכן דעתנו כרגע היא שאין מקום לתת פיצוי - -

מיכאל ביטון: למה?

איתן דוידי: בושה וחרפה.

איתן דוידי: הדג מסריח מהראש.

מיכאל ביטון: אדוני.

איתן דוידי: תוציא אותי.

איתן דוידי: הדג מסריח מהראש - -

מיכאל ביטון: אני רואה שאתה גם קורא קריאת ביניים - -

איתן דוידי: - - תתביישו לכם, אנשי אוצר קטנים - -

מיכאל ביטון: - - גם - - -

איתן דוידי: - - - איך אני לא אתפוצץ עליכם כל הזמן?

איתן דוידי: איך?

איתן דוידי: חצופים.

איתן דוידי: איך?

איתן דוידי: - - - אתה אומר לנו שאין מקום?

איתן דוידי: אני אצא, אני אצא.

איתן דוידי: לא צריך בכוח, אני אצא.

מיכאל ביטון: אז תצא.

איתן דוידי: אתה אומר לי: "אין מקום"?

איתן דוידי: אין מקום לאנשים כמוך באוצר.

איתן דוידי: חצוף, חצוף.

מיכאל ביטון: חבל שאתה מתפרץ.

מיכאל ביטון: היית אומר את הדברים בלי התפרצות.

מיכאל ביטון: למה אין מקום?

איליה כץ: אדוני היושב-ראש, אם אפשר – איליה כץ.

מיכאל ביטון: בבקשה, איליה.

איליה כץ: כידוע, היו לנו ממשרד האוצר מגוון הצעות בהקשר של רפורמות בתחום ההטלה שהיו חלק מהתקציב שהוגש לכנסת בשנה הנוכחית.

איליה כץ: ההצעות האלה ירדו מהפרק, כידוע לכל הנוכחים; ובהתאם לזה לא נשאר כסף בתקציב המדינה לטובת הענף.

מיכאל ביטון: המשפטים האלה שלך – איזה רפורמות ירדו?

מיכאל ביטון: אנחנו רואים כל יום תקנות חדשות על ענף ההטלה.

ענבר בזק: מיכאל, הם פשוט מענישים אותם על זה שהם עוד לא חתמו על רפורמה.

ענבר בזק: זה הסיפור.

מיכאל ביטון: אבל אני לא הבנתי מה ירד.

מיכאל ביטון: אני ראיתי תקנה חדשה בפגרה של שר החקלאות וראינו תקנות קודמות משונות ומשתנות.

ענבר בזק: זה הכול במשא ומתן.

ענבר בזק: שום דבר עדיין לא סגר, הכול במשא ומתן.

מיכאל ביטון: מה ירד?

מיכאל ביטון: לא הבנתי איזו רפורמה ירדה.

ולדימיר בליאק: הרפורמה שיצאה, כידוע, מחוק ההסדרים - -

מיכאל ביטון: אם הייתה רפורמה אז הייתה לך כסף לפיצויים לשפעת העופות?

איליה כץ: אם הייתה רפורמה היינו מכניסים בתוך תקציב המדינה שאושר בכנסת - -

מיכאל ביטון: אתה יכול לנבא שתהיה שפעת עופות ויהיו פיצויים?

ענבר בזק: לא רק זה, הרפורמה מקטינה את הכנסות המדינה, לא מגדילה את הכנסות המדינה.

ענבר בזק: זה הפוך על הפוך.

יעקב מרגי: את הכסף לבניית הלולים החדשים הם לא עוצרים.

ענבר בזק: נהפוך הוא – הרפורמה הייתה עולה כסף.

ענבר בזק: נהפוך הוא – הרפורמה הייתה עולה כסף.

ענבר בזק: נשאר כסף - - -

מיכאל ביטון: אתה לא רוצה מיקרופון בתור יושב-ראש ועדת הכלכלה לשעבר?

מיכאל ביטון: אתה אומר, גם בלי מיקרופון תגיע רחוק.

מיכאל ביטון: אני לא מבין את זה, איליה.

מיכאל ביטון: כבר היית נותן לגלעד להמשיך.

מיכאל ביטון: חשבנו שתרגיע את העניינים ורק הוספנו שמן למדורה.

איליה כץ: אם אני אוכל להשלים שני משפשטים, היושב-ראש.

מיכאל ביטון: אתה תוכל להשלים אבל למה אתה כורך מין בשאינו מינו?

מיכאל ביטון: יש פה משבר הומניטרי, מחלה; יש פה איקס נפגעים – 90-85 נפגעים מתוך 3,000 מגדלים.

מיכאל ביטון: על מה אנחנו עכשיו מענישים אותם על רפורמות?

איליה כץ: חלילה, אין כאן הסתכלות במונחים האלה.

איליה כץ: ההסתכלות כאן היא תקציבית גרידא.

איליה כץ: בעולם שמתקיימת רפורמה היו מוקצים מאות מיליוני לענף וחלקם, בוודאי, היו יכולים להיות מוסטים מעולם של פיתוח לעולים חדשים גם לעולם של פיצויים.

איליה כץ: ואז הסוגיה תקציבית הייתה יורדת מהשולחן ועדיין היו נשארות הסוגיות שצביקה הזכיר: הסוגיה המשפטית, הסוגיה של העיגון בחקיקה - -

מיכאל ביטון: אני כל כך מאוכזב מהדברים שלך, איליה.

מיכאל ביטון: אני מאוכזב שאין רפורמה בחקלאות.

מיכאל ביטון: כשבודקים למה אין, תאמין לי שאפשר לעשות חקירה מי התנהל ובאיזו התנהלות נמנעה רפורמה.

מיכאל ביטון: עשינו פה רפורמה בבנקאות, עשינו פה רפורמה בייבוא.

מיכאל ביטון: זה היה עם ההסתדרות – אתה יודע מה זה לשכנע את ההסתדרות לשלוח 200 עובדים של מכון התקנים הביתה?

מיכאל ביטון: עשינו את זה בתבונה.

מיכאל ביטון: אין פורמה בחקלאות כי ההתנהלות לא חכמה.

מיכאל ביטון: ימים יגידו וגם הכנסת הזאת כבר הפכה להיות פחות יציבה.

מיכאל ביטון: היה מי שחשב שהוא יכול לרמוס את החקלאים בכוחנות ולהטיל עליהם רפורמה בלי להידבר איתם ולהגיע איתם להסכמות.

מיכאל ביטון: זה לא נכון שוויתרו על הרפורמה.

מיכאל ביטון: האמירה שלך לא נכונה.

מיכאל ביטון: שר החקלאות פועל כל יום לממש את מדיניותו בעולם ההטלה ולהכניס את הענף הזה לסחרור.

מיכאל ביטון: הוא עושה את זה מכל הכיוונים.

מיכאל ביטון: הוא עושה את זה בהיצף של ייבוא שמערער את התכנון; הוא מביא תקנה ואומר להם – כזה ראה וקדש.

מיכאל ביטון: והתקנה קשה מאוד.

מיכאל ביטון: הוא משנה את התקנה ומביא עוד תקנה שעוסקת באכלוס של לולים ישנים דרך ועדה אחרת עוקפת ועדת כלכלה אף על פי שהשינוי הזה הוא שינוי כלכלי מהותי כי הוא משפיע על היקף האכלוס של לולים ישנים ועל היקף ההכנסות של אנשים.

מיכאל ביטון: אנחנו בעד צער בעלי חיים, בעד טיפול בנושא.

מיכאל ביטון: אבל אתה לוקח תקנה שהתייבשה שבע שנים, ובפגרה עושה לה החייאה ומנסה להעביר אותה במחטף בוועדת חינוך.

מיכאל ביטון: זה לא יקרה.

מיכאל ביטון: כל המעשים האלה לא מראים ששר החקלאות ויתר על רפורמה בענף ההטלה.

מיכאל ביטון: הוא לא ויתר.

מיכאל ביטון: אז אל תגיד שאין מאמצים לרפורמה.

מיכאל ביטון: בעולם הצומח נראה לי שבאמת לא קרה כלום למרות שיצרתם מציאות.

מיכאל ביטון: מי שהציף את המדינה בייבוא של פירות וירקות דה-פקטו עשה רפורמה.

מיכאל ביטון: מה זה להביא למדינה פירות וירקות טובים או לא טובים מכל העולם?

מיכאל ביטון: זה לעשות רפורמה כי הוא מערער את הענף ומפסיק את הכדאיות של מגדלים להתמיד בעולם הצומח.

מיכאל ביטון: אז ביצעתם רפורמות, רק בכלים חד-צדדיים.

מיכאל ביטון: בסדר – זאת תהיה התגוששות בכנסת.

מיכאל ביטון: אבל אנחנו פה דנים בגורלם של 85 משפחות ויודעים שהייתה לכם יכולת בעבר לתת סיוע עקיף.

מיכאל ביטון: אתה תשלוף עכשיו את התשובה שאין 10 מיליון כי אין רפורמה?

מיכאל ביטון: ברפורמה היה כתוב: 10 מיליון לשיפוי רטרואקטיבי של מחלת שפעת העופות?

מיכאל ביטון: זה לא היה שם.

מיכאל ביטון: הכול עניין של רצון טוב.

מיכאל ביטון: גם שהסמנכ"ל מציג את זה הוא אומר שזה לפנים משורת הדין.

מיכאל ביטון: פותרים בעיות עתידיות ומונעים משברים עם ביטוח עתידי והולכים לניקוי שולחן של העבר לגבי 85 משפחות.

מיכאל ביטון: זה די מצער.

מיכאל ביטון: אתה יודע למה הפתיח שלך גורם לי, כשאתה אומר, אוקיי, לא רציתם רפורמה, לא תקבלו פיצויים?

מיכאל ביטון: אני לא יודע איזה משפט להגיד.

מיכאל ביטון: אני כבר לא יודע באיזו דרך להתבטא.

מיכאל ביטון: יעל רון נמצאת פה?

מיכאל ביטון: היא בוועדת כספים.

מיכאל ביטון: אני אבדוק מי בוועדת כספים אצלנו ונראה מה תרצו להעביר שם.

ענבר בזק: הנה, ולדימיר.

מיכאל ביטון: ולדימיר, אתה יכול לעזור לנו בוועדת כספים?

מיכאל ביטון: עד שאין 10 מיליון האלה אל תאשר שם כלום.

מיכאל ביטון: אתה יכול לעזור לנו בזה?

ולדימיר בליאק: אנחנו נבחן את בקשתך.

מיכאל ביטון: אני לא צוחק עכשיו.

יעקב מרגי: בפרקטיקה של תקיעות בוועדת כספים דבר עם ינון אזולאי – הוא יעזור לך.

מיכאל ביטון: ינון בכלל לא חבר בוועדה.

מיכאל ביטון: מה אתה עושה בלגן?

יעקב מרגי: ועדת כספים.

מיכאל ביטון: הוא פעיל, הוא לא חבר.

יעקב מרגי: אם הוא פעיל ולא חבר ומצליח לעשות מה שהוא עושה אני מצדיע לו.

מיכאל ביטון: זה נכון שהוא מצליח שם אבל שיהיה קודם חבר.

ולדימיר בליאק: הוא חבר.

יעקב מרגי: הוא חבר.

ולדימיר בליאק: הוא חבר פעיל מאוד.

מיכאל ביטון: מרגי, למה אתה לא חבר?

יעקב מרגי: כי כנראה ועדת כלכלה- - -

מיכאל ביטון: הבנתי אותך.

מיכאל ביטון: אתה לא חבר, נקודה.

מיכאל ביטון: חבר הכנסת בליאק, כשהאוצר מודיע לי חד-צדדית שאין 10 מיליון שקל אני מבקש מכם בוועדת כספים לעצור את כל ההעברות עד שפתאום יתגלו העשרה מיליון.

מיכאל ביטון: אני גם אדבר עם יעל רון.

יעקב מרגי: בן מובחר, איזו כניסה דרמטית.

יעקב מרגי: מה קרה?

מיכאל ביטון: ברוך הבא, ראש המועצה.

מיכאל ביטון: תשלים את דבריך, אולי תתקן אותם.

מיכאל ביטון: אולי תיתן לנו תקווה.

מיכאל ביטון: בבקשה.

איליה כץ: אני אשמח להשלים את הדברים.

איליה כץ: כמו שאמרתי, בתקציב 22-21 תוכננו הרבה מאוד כספים להשקעות בענף ההטלה.

איליה כץ: כידוע, הכספים האלה כבר לא חלק מתקציב המדינה שאושר מאחר שהרפורמה שעסקה בסוגיית יוקר המחיה ירדה מהפרק.

איליה כץ: עוד דבר שידוע הוא שממשלת ישראל מתכננת לאשר בקרוב תקציב מדינה חדש.

מיכאל ביטון: איליה, מה הקשר בין הפיצויים האלה לבין הרפורמה?

מיכאל ביטון: איפה ברפורמה יש סעיף פיצויים על מחלות?

מיכאל ביטון: למה קשרת את הדברים?

איליה כץ: יש ברפורמה סעיף של כספים חד-פעמיים לענף ההטלה.

יעקב מרגי: לטובת מה?

יעקב מרגי: תגיד לטובת מה.

יעקב מרגי: לא לטובת המחלות.

יעקב מרגי: למה אתם מערבבים מין בשאינו מינו?

איליה כץ: כמובן, אין לטובת המחלות כי אין מנגנון חוקי כרגע להעביר את הכספים רטרואקטיבית לטובת מחלות.

איליה כץ: כמו שאמרתי אם הסיפור המשפטי והחוקי היה נפתר אזי ניתן היה להסיט כסף קיים לענף ההטלה לטובת הדבר הזה.

מיכאל ביטון: הנאום הזה שלך מתאים יותר לשרים, לא לאנשי מקצוע.

מיכאל ביטון: שר יכול להשתמש בשוט – לא תיתנו לי את זה, לא תקבלו את זה.

מיכאל ביטון: אתה איש מקצוע, אתה אמור לייצג את הצד המקצועי.

מיכאל ביטון: אתה רואה בעיה אתה פותר אותה.

מיכאל ביטון: אתה גם מונע אותה.

מיכאל ביטון: אני לא מבין למה אתה עושה את הדבר הזה אבל זה בסדר, אני יודע להגיב לאולטימטומים הללו גם בדרכים אחרות, זה בסדר.

איליה כץ: היושב-ראש, בכל זאת אם אפשר להשלים משפט?

מיכאל ביטון: כן, אתה יכול להשלים.

איליה כץ: אנחנו בכל זאת מכינים עכשיו את תקציב המדינה למדינה הקרובה.

יעקב מרגי: מיכאל, הוא קורא את הציוצים שלך או לא?

מיכאל ביטון: הוא קורא הכול.

מיכאל ביטון: הוא בחור רציני.

מיכאל ביטון: הוא פשוט טעה באסטרטגיה שלו.

איליה כץ: האמת היא שקראתי את הציוץ.

מיכאל ביטון: הוא טעה - - -

יעקב מרגי: רק לגבי תקציב המדינה.

איליה כץ: בכל מקרה אנחנו מכינים את תקציב המדינה לאישור הממשלה.

איליה כץ: חלק מתקציב המדינה ודאי יכלול התייחסות - -

מיכאל ביטון: אני לא מצביע בעד תקציב המדינה בלי שיהיו בו 100 מיליון שקל לפיצוי חקלאים במחלות.

מיכאל ביטון: תרשום את זה.

מיכאל ביטון: סעיף ל-100 מיליון שקל לחקלאים, כולל רטרואקטיבית.

יעקב מרגי: ומימון מלא של כל הרפורמה.

מיכאל ביטון: תרשום את ההערה הזאת ותבדוק אותי.

מיכאל ביטון: לא אצביע בעד תקציב המדינה ללא סעיף של 100 מיליון שקל למחלות עתידיות לנזקים ישירים ועקיפים לחקלאים.

מיכאל ביטון: תרשום את זה.

איליה כץ: היושב-ראש, הקושי המשפטי הוא כמו שנאמר פה - -

מיכאל ביטון: אין קושי משפטי.

מיכאל ביטון: ביצעתם את זה בעבר.

איליה כץ: - - בגלל שאנשים לא שילמו פרמיות.

מיכאל ביטון: אין קושי משפטי.

מיכאל ביטון: ביצעתם את זה בעבר.

מיכאל ביטון: הסמנכ"ל אמר שאפשר.

מיכאל ביטון: אם יש רצון טוב אז אפשר.

יעקב מרגי: ואם יש - - - אפשר לתקן בוועדות הכנסת ביממה.

איליה כץ: אם יש חוות דעת של משרד החקלאות שלא ראינו אותה עדיין שאין קושי משפטי אז, כמובן, אנחנו לא נערים קשיים.

מיכאל ביטון: אמר הסמנכ"ל שבעבר עשינו את זה.

מיכאל ביטון: אפשר לפתור את זה גם באירוע הזה.

ענבר בזק: מיכאל, גם אמרנו בדיון הקודם שברגע שזה מוכרז כאסון טבע יש קרן פיצויים לאסון טבע.

ענבר בזק: כל מה שצריך זה להכיר בזה כאסון טבע.

מיכאל ביטון: גם בלי אסון טבע.

מיכאל ביטון: ברגע שהיועץ המשפטי רואה שסוגיה מסוימת טופלה בביטוח עתידי ובגלל שהפרמיה משולמת כלפי העתיד וכדי לסגור את השולחן צריך לנקות רק אירוע חד-פעמי אז באופן חריג הוא מאשר את החד-פעמיות כי זה פתרון עקרוני, זה לא פלסטר.

מיכאל ביטון: זה סוגר את העתיד ופותר נקודה בעבר.

מיכאל ביטון: זאת התפיסה.

מיכאל ביטון: זה בוצע, וכשיש רצון טוב עושים.

מיכאל ביטון: אתה יודע, איליה, שאם הייתה לך רפורמה כנראה היית מוצא פתרון משפטי, כי בתוך דבריך יש סתירה לוגית כי אמרת לנו שאם הייתה רפורמה היה כסף.

מיכאל ביטון: אה, ואז לא היית נותן אותו כי אין לך פתרון משפטי?

מיכאל ביטון: אז היתלות בטיעונים משפטיים היא נוחה מתי שרוצים.

יעקב מרגי: בדרך כלל הם פתירים.

מיכאל ביטון: ביום הזה אני אופטימי בדבר אחד: עובדי משרד החקלאות הבינוניים והבכירים יודעים לפתור בעיות ולמצוא פתרונות.

מיכאל ביטון: הם רק צריכים גיבוי של קובעי המדיניות.

מיכאל ביטון: אם לא תגבו אותם אנחנו הכנסת נגבה אותם.

מיכאל ביטון: ואם אתם תודיעו לנו הודעות חד-צדדיות שבגלל שאין רפורמה לא יעזרו ל-85 חקלאים אז לא יהיה לכם תקציב בכלל, ולא יהיו לכם עוד דברים בשבועות הקרובים.

מיכאל ביטון: תבדקו אותי.

מיכאל ביטון: אני מתכוון אישית לטפל בסוגיה הזאת בוועדת הכספים עם כל חברי הקואליציה.

מיכאל ביטון: אני פונה לחברת הכנסת יעל רון, תושבת הגליל שעושה את יום הגליל היום, שתעצור כל העברה כספית בוועדת כספים עד לפיצוי עקיף על סך 10 מיליון שקל על שפעת העופות בתקופת הקורונה.

מיכאל ביטון: אני מבקש מולדימיר בליאק להיות איתנו בדבר הזה ולהוביל את זה.

מיכאל ביטון: אני פונה אליך אישית.

מיכאל ביטון: נא לעדכן את הוועדה שזה בוצע.

איליה כץ: אדוני היושב-ראש, עד שאין תיקון של הפקודה והסדרה חוקית של הקרן לנזקי טבע המהלך הזה לא יכול להסתייע.

מיכאל ביטון: הכול תלוי בך, איליה.

מיכאל ביטון: אתה עשית פה דבר שלא עושים.

מיכאל ביטון: אתה מעניש 85 חקלאים על בעיות של מדיניות ושל הידברות בין ארגוני חקלאים לשר החקלאות.

מיכאל ביטון: האישה האלמנה משתולה שבעלה מת והיא מרוויחה 7,000 שקל מלול לא צריכה להיות צריח במשחק השחמט בין שר החקלאות לבין ארגוני המגדלים או לוועדת הכלכלה או ללובי החקלאי בכנסת.

מיכאל ביטון: היא לא צריכה לשלם בשבבים שמנסרים פה עניינים של מאבקי כיפופי ידיים, והנסורת זה 85 חקלאים שלא מטפלים בהם.

מיכאל ביטון: אני אומר לכם שאפשר.

מיכאל ביטון: אני עוד אשמע פה כמה דעות אבל זה מצער ששלפת את הטיעון הזה.

איליה כץ: היושב-ראש, אני יכול בכל זאת להשלים את המשפט שרציתי להגיד בהתחלה?

מיכאל ביטון: כן.

איליה כץ: ככל שוועדת הכלכלה סבורה שיש מקום לפיצוי רטרואקטיבי אף על פי שהפרמיות לא שולמו ומשרד החקלאות סבור ככה, אז, כמובן, ניתן לבוא ולתת התייחסות לנושא במסגרת תקציב המדינה שיובא לאישור הממשלה והכנסת.

מיכאל ביטון: לא נביא את תקציב המדינה הבא.

מיכאל ביטון: יש 60-60 – אני אצבע מתוך 60 – בלי שישולמו 10 מיליון.

מיכאל ביטון: זה הפוך.

מיכאל ביטון: קודם ישולמו 10 מיליון ואז יהיה תקציב מדינה.

מיכאל ביטון: בסדר?

מיכאל ביטון: תרשום גם את זה.

מיכאל ביטון: כל ההודעות החד-צדדיות האלה, מה אתם כן מוכנים ומה לא – הגיע הזמן שתפסיקו עם זה.

מיכאל ביטון: עכשיו אני רוצה לשמוע את העמדה המשפטית של משרד החקלאות איך אפשר בכל זאת, אם נעשה ביטוח בנושא הזה, לסגור את האירוע אחורה ולעשות סבב חברי כנסת ובתוכם לשלב נציגי ארגונים.

מיכאל ביטון: בבקשה.

חגית איגרמן: אני עורכת הדין חגית איגרמן מהלשכה המשפטית במשרד החקלאות.

חגית איגרמן: יש קושי משפטי מובנה בזה שמדובר בתשלום שהוא לפנים משורת הדין והוא רטרואקטיבי.

חגית איגרמן: הוא לא בלתי אפשרי, אבל יש בו קושי.

חגית איגרמן: אנחנו נוכל לבדוק ולתת חוות דעת.

חגית איגרמן: יש לי הצעה קונקרטית.

מיכאל ביטון: אני מבקש שתוך שבועיים תניחו בפני הוועדה חוות דעת כזאת לאור ניסיון העבר.

חגית איגרמן: אני צריכה לדעת מה משלמים, באיזה היקף ולמי.

חגית איגרמן: זאת אומרת באלו תנאים.

מיכאל ביטון: צביקה הסמנכ"ל יעזור לך.

יעקב מרגי: ברוב הגינותה היא אמרה שיש קושי אבל זה לא בלתי אפשרי.

מיכאל ביטון: כן, בסדר, היא אמרה את הדבר.

מיכאל ביטון: אני רוצה תוך שבועיים חוות דעת.

חגית איגרמן: - - - הצעה ספציפית.

יעקב מרגי: אנחנו מכירים סגנונות אחרים.

מיכאל ביטון: גברתי חגית איגרמן, אני מבקש ממך חוות דעת תוך שבועיים.

מיכאל ביטון: אני מבקש מצביקה לעזור לך בנתונים, במספרים ובתקדימים בעבר וכן הלאה.

מיכאל ביטון: זה יהיה חלק מהסיכום של הדיון הזה.

מיכאל ביטון: חבר הכנסת מופיד מרעי, בבקשה.

מופיד מרעי: בוקר טוב, אדוני היושב-ראש וכל החברים, התחלנו את הדיון קצת באופטימיות.

מופיד מרעי: שמעתי את משרד החקלאות ושמענו אותך, והייתה לי תחושה שהנושא הזה פתיר.

מופיד מרעי: נכון, לא הייתי בדיון האחרון אבל אני אחד הראשונים שהתקשרו לחבר'ה ממרגליות כששפעת העופות התחילה שם, וניסינו גם להרגיע אותם, גם לנסות לבנות מנגנון שיהיה אפשר באמת לעזור להם.

מופיד מרעי: ואם אנחנו נמצאים עכשיו אחרי כל כך הרבה זמן במצב שאין עדיין פתרון, ואנחנו שומעים מהצד של משרד האוצר שבכלל אין סיכוי שיהיה פתרון אז אני גם מבין למה יושב-ראש הוועדה מיכאל מתנה את ההתניות שלו בצורה כזאת.

מופיד מרעי: כל הכבוד לך.

מופיד מרעי: לא בשביל להילחם או להציג מה כואב לחקלאים – אני מהצפון, אני מסתובב בין היישובים, אני מסתובב בין הלולנים גם בדובב, גם במרגליות, גם באבן מנחם ולאורך כל קו העימות.

מופיד מרעי: זה נכון מה שנאמר קודם: היישובים האלה הם לא רק מושבים, הם מוצבים בשבילנו.

מופיד מרעי: אם נפגע בכלכלה של המושבים האלה נפגע במוצבים ואנחנו נצטרך לשים שם חיילים שישמרו על גבול הצפון.

מופיד מרעי: זה נעלם לנו עכשיו באיזשהו מקום.

מופיד מרעי: אני לא יודע למה זה נעלם, זה לא נלקח בחשבון.

מופיד מרעי: כל אחד זורק את זה על השני.

מופיד מרעי: הרי שפעת העופות זה לא דבר חדש.

מופיד מרעי: זאת המצאה עכשיו?

מופיד מרעי: ידענו על זה בעבר אז למה אין מנגנון גם במשרד החקלאות וגם באוצר של תקציב שאם זה יקרה זה מה שיהיה.

מופיד מרעי: הרי יש נהלים לאסון טבע.

מופיד מרעי: לא רוצים להכריז שזה אסון טבע למרות שאני חושב שכן צריך להכריז שזה אסון טבע ולתת לאנשים האלה פיצוי כי האנשים האלה עניים, המצב הסוציו-אקונומי שלהם נמוך.

מופיד מרעי: מעבר לזה שהם בשליחות תבואו לשם ותראו איך הם חיים מהיד לפה.

מופיד מרעי: אדוני, אני מחזק אותך.

מופיד מרעי: אדוני היושב-ראש, אני איתך בכל צעד גם באצבע וגם במהלכים.

מיכאל ביטון: תודה רבה, חבר הכנסת מופיד מרעי.

מיכאל ביטון: חבר הכנסת ולדימיר בליאק.

ולדימיר בליאק: תודה רבה, אדוני היושב-ראש, אני קודם כול רוצה לברך את חברתנו ענבל בזק.

ולדימיר בליאק: יש לה יום הולדת היום.

ענבר בזק: תודה.

קריאות: מזל טוב.

מיכאל ביטון: 23, לא?

ענבר בזק: כפול שתיים.

מיכאל ביטון: מה שלא יודעים על ענבר בזק – כשמה כן היא: היא קמה ב-5:00 ויוצאת מהמלון לריצות.

מיכאל ביטון: כשהיא חוזרת אנחנו מתעייפים מלהסתכל.

מיכאל ביטון: היא פשוט ספורטאית מלידה.

מיכאל ביטון: אז תהיה בריאה ומזל טוב.

ולדימיר בליאק: מזל טוב.

ולדימיר בליאק: לפני שאני אתייחס לנושא עצמו – אני לא מכיר את האדון שצעק פה אבל אני לא מרגיש בנוח שמגדפים עובדי ציבור נאמנים ומקצועיים.

ולדימיר בליאק: בסופו של דבר אם צריך לבוא בטענות אז צריך לבוא בטענות אלינו, לחברי הכנסת, כי אנחנו הריבון, ולא לאנשי משרד האוצר ובטח לא בצורה כזאת.

ולדימיר בליאק: אני באתי לכנסת לפני 16 חודשים מהשוק הפרטי ועברתי את שלושת הסגרים כבעל עסק קטן.

ולדימיר בליאק: גם כשהגעתי לכנסת לא פעם העליתי את הנושא של מנגנון קבוע לפיצוי במצבי חירום.

ולדימיר בליאק: לצערנו, לא חסרים לנו מצבי חירום במדינת ישראל במבצעים, במלחמות, ברעידות אדמה ועכשיו במגפה; גם ההתפרצות בענף ההטלה היא לא ההתפרצות הראשונה, למיטב הבנתי.

ולדימיר בליאק: לכן אולי הגיע הזמן שיהיה מנגנון קבוע ומוגדר של פיצוי שלא נתווכח כל פעם ונגיע כל פעם לוועדה, נצעק ונתאכזב ונדרוש ונדבר בשפת אולטימטומים.

ולדימיר בליאק: חבל.

ולדימיר בליאק: אם יהיה מנגנון פשוט, קבוע ומוגדר לכל מצב כזה – בין זה אסון טבע או מצב חירום כזה או אחר זה יהיה הרבה יותר קל והרבה יותר נוח לכולם.

ולדימיר בליאק: תודה רבה.

מיכאל ביטון: תודה, ולדימיר.

מיכאל ביטון: אני מצטרף אליך.

מיכאל ביטון: אנחנו אפשרנו לאיתן דוידי לחזור.

מיכאל ביטון: איתן, הרבה פעמים דיברת מדם לבך אבל אנחנו מבקשים שזה לא יהיה תקיפה אישית של עובד ציבור.

מיכאל ביטון: אפשר להגיד את הכאב ואת האכזבה מהממשלה ומהכנסת אבל לא לתקוף עובד ציבור.

ולדימיר בליאק: בסוף אנחנו מחליטים, לא - - - כן, בבקשה.

יעקב מרגי: תודה, אדוני היושב-ראש, קודם כול, ברכה על הדיון ועל הכיוון שאתה מוביל.

יעקב מרגי: משרד החקלאות צריך לנקוט פעולה.

יעקב מרגי: מצאנו פתרונות בגידולי שדה.

יעקב מרגי: שפעת העופות זה לא דבר חדש.

יעקב מרגי: הניוקאסל, הברוצולוזיס ועוד כל מיני מרעין בישין פוגעים בענף החקלאות על כל גווניו.

יעקב מרגי: צריך למצוא מנגנונים שונים של מצב כזה שיש חורים שחורים שלא מכוסים.

יעקב מרגי: הרי לא יעלה על הדעת שאנחנו שולחים אותם לחזית, תרתי משמע – תגדלו לנו, תעשו לנו, תשקיעו את מיטב כספכם, ואם יקרה משהו לא צפוי תתמודדו לבד.

יעקב מרגי: זה לא עסק רגיל.

יעקב מרגי: המדינה הכירה בזה שבענף החקלאות יש רמת סיכון כמו בצורת או אסונות טבע.

יעקב מרגי: בגידולי שדה יש ביטוחים כאלה ואחרים לפני כל השקעה.

יעקב מרגי: מאחר ששפעת העופות לא מכוסה – ואני מבין שיש קושי משפטי – אני לא סתם הערתי את ההערה שלך.

יעקב מרגי: זה משב רוח מרענן שיועץ משפטי של משרד ממשלה מגיע לוועדות ולא אומר רק "אי אפשר", אלא אומר בכנות שיש קושי משפטי אבל זה לא בלתי אפשרי.

יעקב מרגי: היו דברים מעולם.

יעקב מרגי: איליה, מה לעשות, הדברים שלך נאמרו בצורה הכי ברורה.

יעקב מרגי: גם מי שלא יודע לפרשן הבין אותם מתוך הדברים.

יעקב מרגי: אבל מאחר שאנחנו היינו בעניינים האלה כבר שנים קודם אין מציאות כזאת.

יעקב מרגי: האשמה היחידה שהרפורמה לא התקדמה היא על משרד האוצר ועל משרד החקלאות.

יעקב מרגי: לא שמתם את הכסף הנדרש, ציפיתם שאותם משקים, אותם עסקים קטנים יישאו על גבם את כל העלויות האלה.

יעקב מרגי: מי שיודע כמה סיכון, כמה השקעה יש בהקמת לול חדש – וגם אלה שהקימו מחפשים עכשיו מי שיושיע אותם עכשיו מהברוך הכלכלי שנכנסו אליו; ואתם ביד שנייה מאשרים ייבוא פרוע ותומכים בכך.

יעקב מרגי: במקביל, אדוני היושב-ראש, מה שקורה היום בוועדת החינוך זה מעשה שלא ייעשה.

יעקב מרגי: שנים עצרנו את זה.

יעקב מרגי: גם כיושב-ראש ועדת חינוך אמרתי שעד שלא תהיה רפורמה ומימוש רפורמה לא יהיו התקנות האלה.

יעקב מרגי: זה מעשה שלא ייעשה, מעשה פחדני, הייתי אומר, של הרשות המבצעת.

יעקב מרגי: לא מצליחים בוועדת כלכלה אז עוקפים את זה – בואו נקבע דברים דה-פקטו על-ידי חוק צער בעלי חיים.

יעקב מרגי: נכון, חוק צער בעלי חיים זה המנדט של ועדת חינוך, אבל היו מנהגים כאן בכנסת.

יעקב מרגי: יש דיון אמיתי על הרפורמה, ואי אפשר עכשיו לסרס את הדיון הזה בכך שנקבע עובדות בשטח בתיקון התקנות.

יעקב מרגי: צריך לדבר עם יושבת ראש הוועדה למרות שזאת האג'נדה שלה.

יעקב מרגי: אבל, מה לעשות, לא נבחרים לכנסת רק על אג'נדה אחת – על ניהול מדינה, וצריך לומר לה לא להעביר את זה, לדחות את זה.

יעקב מרגי: זה פוגע במאמצים להשיג את מה שאנחנו רוצים.

מיכאל ביטון: אנחנו לא נאפשר את זה, חבר הכנסת מרגי.

מיכאל ביטון: תהיה חבר ועדה שם.

יעקב מרגי: כל עוד הקואליציה הזאת שדדה אותנו בוועדות אנחנו לא נשתף פעולה.

מיכאל ביטון: אתה עדיין יכול.

מיכאל ביטון: אני רוצה לבקש מעופר זיו מהחשב הכללי להציג לנו אם יש עוד מסלולים מכיוונים של אסון טבע או קרן נזקי טבע שאפשר לסייע באירוע הזה.

יעקב מרגי: יעל רון, עינינו נשואות אלייך.

יעל רון בן משה: בגלל זה אני רוצה להגיב.

יעל רון בן משה: אני חייבת להמשיך בדיונים בוועדת חוץ וביטחון.

מיכאל ביטון: נכון.

מיכאל ביטון: יש לך יום הגליל היום.

יעל רון בן משה: היום יום הגליל, ותודה לכל מי שהגיע מהגליל.

מיכאל ביטון: בבקשה, יעל.

יעל רון בן משה: סליחה ממי שאני מדברת לפניו, אבל היום יום הגליל בכנסת, ואי אפשר לקיים יום חגיגי כזה ובמקביל להוביל מהלכים כאלה כמו שאנחנו רואים שרוצים לעשות בעניין הלולנים.

יעל רון בן משה: אני מגיעה עכשיו מדיון שמתקיים עדיין בוועדת חוץ וביטחון שעוסק בחשיבות הביטחונית של ההתיישבות על הגבולות.

יעל רון בן משה: יושבים שם נציגי משרד הביטחון וצה"ל ואומרים, כמה חשוב שיש אנשים שגרים שם.

יעל רון בן משה: אני גם שם אמרתי, איך אנחנו יושבים?

יעל רון בן משה: בקומה מתחת מדברים על חשיבות המשך ההשקעות וחשיבות ההתיישבות לביטחון מדינת ישראל ולחוסן הלאומי, ובקומה למעלה הולכים לקבל החלטות שיפגעו בנו.

יעל רון בן משה: גם יושב-ראש ועדת חוץ וביטחון התבטא בעבר בשאלה במה יעסקו אנשים שגרים בשתולה ובאבן מנחם.

יעל רון בן משה: נבנה להם שם מגדלי הייטק?

יעל רון בן משה: הרי זה לא מחובר למציאות.

יעל רון בן משה: היושב-ראש, הבנתי שהזכרת שאני חברה בוועדת כספים.

יעל רון בן משה: שמעתי את קריאתך, אני בהחלט מקבלת אותה.

יעל רון בן משה: אנחנו, כמובן, מתואמים לפני ולפנים עם כל סיעת כחול לבן בסיפור הזה.

יעל רון בן משה: סגן שר הביטחון אלון שוסטר, שר החקלאות לשעבר, נמצא עכשיו בוועדת חוץ וביטחון והוא איתנו בעניין הזה; חבר הכנסת פרופ' אלון טל, נציגנו בוועדת חינוך שמגיע מהירוקים ועם האג'נדה שלו, יהיה, כמובן, בתיאום מלא איתנו.

יעל רון בן משה: אני מברכת אותך על קיום הדיון.

יעל רון בן משה: תודה לכל מי שהגיע.

יעל רון בן משה: אני איתכם ואנחנו נעצור - - -

מיכאל ביטון: נעצור מצד אחד ומצד שני שיימצאו 10 מיליון שקלים החד-פעמיים האלה לפיצוי העקיף של שפעת העופות.

מיכאל ביטון: אמרו שאין 10 מיליון במדינה.

יעל רון בן משה: אני מדברת נקודתית על הדבר הזה.

יעל רון בן משה: שלא יובן ממני משהו אחר.

יעל רון בן משה: אנחנו בעד רפורמה, אנחנו בעד שיפורים, אנחנו בעד עוד השקעות במו"פ אבל הכול צריך להיות בשיתוף פעולה ולראות שאנחנו לא משאירים אף אחד מאחור.

מיכאל ביטון: תודה, יעל רון.

מיכאל ביטון: עופר, האם יש לך מסלול פתרון אחר לדבר?

עופר זיו: נראה לי שחגית סיכמה, פחות או יותר, את מה שצריכים לעשות כדי לבדוק את הסוגיה הזאת של הפיצוי העקיף.

עופר זיו: נזקי טבע בחקלאות הם גם בביטוח, דרך אגב.

עופר זיו: לכן אני לא בטוח שהפוליסות והתנאים מאפשרים בדרך הזאת.

עופר זיו: כפי שאמרה חגית אני מניח שאפשר למצוא פתרון, ואם היה לזה תקדים בעבר אפשר לחשוב על פתרון לפיצוי העקיף או לחלק מהפיצוי העקיף, אולי לא לכולו.

עופר זיו: אני לא בקי ממש בהיקפי הפיצויים ובסוגים השונים שלהם.

מיכאל ביטון: תודה רבה.

מיכאל ביטון: ענבר בזק, בבקשה.

ענבר בזק: קודם כול, מצער אותי שהדיון הזה שהוא כבר הדיון השלישי מנותק לחלוטין מהרפורמה.

ענבר בזק: זה התחיל ביוזמה שלי שבאתי אחרי ביקור בגבול הצפון מפגישה עם הלולנים וביקשתי שתהיה התייחסות לאירוע הזה.

ענבר בזק: אין שום קשר לרפורמה בהטלה.

ענבר בזק: אני גם חברה בשדולה החקלאית, ואני מכירה היטב מה קורה שם ואיך המשא ומתן הזה התנהל, ואני ממש חשה שיש פה ניסיון לענישה ולהפעלת לחץ לא הוגן.

ענבר בזק: לקשר בין הרפורמה לבין הסיפור הזה זה בדיוק הפוך.

ענבר בזק: חלק מהרפורמה הזאת מדברת על הורדת מכסים ומצד שני על השקעה של מאות מיליונים בחקלאות.

ענבר בזק: למעשה, אם הרפורמה לא יושמה עדיין נשאר כסף במשרד האוצר.

ענבר בזק: זה בדיוק הפוך ממה שאתם מתארים פה שבגלל שאין רפורמה אין כסף.

ענבר בזק: זה בדיוק המצב ההפוך.

ענבר בזק: אני ממש מצטערת שהשתמשתם בזה כי זה פשוט לא לעניין.

ענבר בזק: אני מתחברת לכל מה שאמר יושב-ראש הוועדה.

ענבר בזק: מדובר בסך הכול ב-85 משפחות שהמדינה שלחה אותן לשם.

ענבר בזק: אני אכניס לפה גם עוד משהו שקשור לרפורמה – על המאמצים של האוצר ושל שר החקלאות לבטל את התכנון בהטלה.

ענבר בזק: שלחו אותם למקום שכוח-אל שאין שם שום דרך אחרת להתפרנס, ואמרו להם, אנחנו שולחים אתכם לשם ונותנים לכם את המכסות האלה כדי שיהיה לכם ביטחון כלכלי; והיום אומרים להם שלוקחים את המכסות ולא, חלילה, מקימים מגדלי הייטק, וזה כמובן גם לא היה רלוונטי.

ענבר בזק: אם האוצר היה טורח לנסוע לשם ולפגוש את האנשים הייתם מבינים שאלה אנשים חקלאים שלא מעניין אותם הייטק.

ענבר בזק: זה טובי בנינו ובנותינו שנמצאים שם והמדינה שלחה אותם לשם והיא אחראית עליהם.

ענבר בזק: גם אני שותפה היום ליום הגליל.

ענבר בזק: אני יושבת-ראש משותפת עם יעל רון לשדולה לפיתוח הגליל.

ענבר בזק: יש לנו מחויבות לתושבי הפריפריה כולם.

ענבר בזק: אמנם אנחנו מדברים פה על הלולנים בגבול הצפון אבל הסיפור הזה של החקלאות ושל כל הענפים – גם הלולים, גם הצומח, גם הדגים – זה בסוף תושבי נגב, גליל, ערבה, בקעת הירדן.

ענבר בזק: זה אותם חקלאים שהמדינה שלחה אותם לגור בפריפריה של המדינה, ואנחנו לא יכולים היום לעשות צעדים חד-צדדיים בלי לתת פיצויים.

ענבר בזק: מפה אני אמשיך לדיון בוועדת חינוך שגם הוא, בעיניי, מהלך בלתי סביר להגיד להם היום, תשנו את הלולים שלכם, תשנו את שיטת הגידול אבל אנחנו לא ניתן לכם כסף בשביל זה.

ענבר בזק: אני קוראת מפה לאוצר ולמשרד החקלאות: אל תיתנו יד להחרבת החקלאות הישראלית.

ענבר בזק: זה בנפשנו.

ענבר בזק: זה כמו שאמרה חברת הכנסת יעל רון – זה חלק מהביטחון של הגבולות, הביטחון התזונתי של מדינת ישראל, ואנחנו צריכים לעשות הכול כדי שתהיה רפורמה.

ענבר בזק: גם אני שותפה לדעה שהרפורמה הזאת חשובה.

ענבר בזק: אנחנו רוצים לדאוג לצרכן הישראלי להוזיל את יוקר המחיה אבל לא על חשבון החרבת החקלאות.

ענבר בזק: תודה רבה.

מיכאל ביטון: תודה רבה, ענבר בזק.

מיכאל ביטון: ראש מועצת מבואות חרמון בני בן מובחר ידידי שתמיד שם למען תושביו הרבה מאוד שנים וראה סוגים שונים של התייחסויות ממשלתיות גם לחקלאות וגם לגליל נמצא איתנו.

מיכאל ביטון: בני, בבקשה.

בני בן-מובחר: תודה, אדוני היושב-ראש, בוקר טוב לכולם, אני מתנצל שבפעמים הקודמות לא הצלחתי להגיע.

בני בן-מובחר: אבל אני אשתדל להיות מתון.

בני בן-מובחר: זה לא כל כך אופייני לי אבל אני אשתדל.

בני בן-מובחר: אני רוצה לשאול את האנשים שעומדים כאן ואומרים "אין לי" ו"אי אפשר", מתי הם היו במרגליות, האם הם מכירים את מרגליות.

בני בן-מובחר: מישהו מכיר את מרגליות?

בני בן-מובחר: כמה אנשים שיושבים כאן ומקבלים את ההחלטה עבור התושבים במרגליות ובכלל בגבול הצפון, הגיעו לביקור שם.

בני בן-מובחר: אז אני אגיע לכם מי הגיע לביקור: אני 25 במועצה, ואני אומר לכם כאן בתמיכתו של איתן דוידי, אבל אני בשביל כלל התושבים גם של מרגליות, גם של מבואות החרמון וגם של יישובי הגליל – מתי מגיעים?

בני בן-מובחר: כשיש קטיושה.

בני בן-מובחר: מתי מגיעים?

בני בן-מובחר: כשיש מתיחות.

בני בן-מובחר: חלקם באמת מגיעים לתמוך.

בני בן-מובחר: אני שומע את חבר הכנסת מרגי נלחם בשביל הגליל כיושב-ראש ועדת החינוך ואי אפשר היה וקשה כי כל פעם אומרים שאין כסף.

בני בן-מובחר: אז אני קודם כול מזמין אתכם ואחרי זה אני רוצה לשאול שאלה: אדוני היושב-ראש, אתה מכיר את הגליל ואתה מכיר את כל אורכו ורוחבו של גבול הצפון אחרי הרבה שנים שהיית איתנו שם.

בני בן-מובחר: למה אתה צריך לאיים עליהם?

בני בן-מובחר: לאן הגענו במדינה הזאת?

בני בן-מובחר: מי אלה תושבי מרגליות?

בני בן-מובחר: אנחנו מתחננים למישהו?

בני בן-מובחר: מה קרה?

בני בן-מובחר: מה, אנחנו פושטי ידיים?

בני בן-מובחר: מה קרה?

בני בן-מובחר: אנחנו הבאנו את שפעת העופות?

בני בן-מובחר: לא, חברים, לא אנחנו.

בני בן-מובחר: שפעת העופות הגיעה אלינו וצנחה עלינו במרגליות כמכה משמים, תרתי משמע.

בני בן-מובחר: מי שמעוניין לבדוק אותי – למעלה מ-60 תיקים פתוחים במחלקת רווחה במרגליות.

בני בן-מובחר: זאת בושה לא למועצה, זאת בושה למדינת ישראל.

בני בן-מובחר: אני מטפל בלמעלה מ-60 תיקים.

בני בן-מובחר: אתם יודעים שאנחנו חילקנו תלושי חג ואנשים התביישו לקחת אותם?

בני בן-מובחר: מה, הם מקבצי נדבות של מישהו?

בני בן-מובחר: הם לא חלק מהמדינה?

בני בן-מובחר: מה שאמר לכם פה חבר הכנסת מרעי – אני מסתכל על חבריי ממרגליות ומהצפון כי זה משפט ששנון בפי כבר שנים: מרגליות זה מוצב, אביבים זה מוצב.

בני בן-מובחר: אל תסתכלו עליהם אחרת.

בני בן-מובחר: אלה הם מוצבים.

בני בן-מובחר: ואם לא נחזק את היישובים האלה, כפי שגם אתה אמרת, אדוני היושב-ראש, בתקופות כאלה – בתקופות אחרות הם לא צריכים אותנו, הם לא צריכים את הממשלה.

בני בן-מובחר: הממשלה צריכה אותנו אפילו שאנחנו קומץ קטן של משפחות.

בני בן-מובחר: אבל לא הכמות מדברת, מדברים האנשים.

בני בן-מובחר: האנשים בגבול הצפון הם אנשים ערכיים, הם אנשים איכותיים.

בני בן-מובחר: אני התבטאתי בפעם שעברה אז קפצו עליי אנשים מכפר שמריהו; אותם אנשים שהיו במשאיות ששמו ופרקו אותם במרגליות, חלקם פרקו בכפר שמריהו.

בני בן-מובחר: כן, זה נכון, תבדקו אותי.

בני בן-מובחר: אלה הם לובשי המדים, אלה הם החיילים אך ללא מדים.

בני בן-מובחר: אלה הם תושבי אביבים, אלה הם תושבי מרגליות, אלה הם תושבי יובל.

בני בן-מובחר: כל יישובי מבואות החרמון והגליל בכלל בשגשוג, בפריחה, בהרחבות יישובים.

בני בן-מובחר: בואו נראה בית אחד שנבנה בהרחבה במרגליות?

בני בן-מובחר: לא באים.

בני בן-מובחר: הנה, מזכיר היישוב פה.

בני בן-מובחר: כל היום הוא יושב ביישוב ומחכה שאנשים יבואו אליו.

בני בן-מובחר: מדינת ישראל הייתה צריכה לתת את המגרשים חינם, כולל הסבסוד, כולל התשתיות, כולל הכול – רק שיבואו תושבים למרגליות.

בני בן-מובחר: אני קורא לכל הרופאים החדשים שרוצים להגיע לפקולטה לרפואה בצפת – בואו תיקחו אצלנו מגרש בגליל חינם אין כסף, רק תבואו – לא באים.

בני בן-מובחר: נכנסים לניתוח בבית חולים רבקה זיו בצפת – לא יודעים איך יוצאים ממנו, אם יוצאים ממנו.

בני בן-מובחר: מישהו מסתכל על זה?

בני בן-מובחר: הרפואה בגליל קורסת, חברים.

בני בן-מובחר: תקראו את כל הסקרים.

בני בן-מובחר: שמונה שנים פחות אנשים חיים בגליל.

בני בן-מובחר: אז אם יש חקלאים שנאחזים בקרקע ושומרים על הגבול, ובעשר בלילה סוגרים אותם עם גדר מערכת ובגדר היקפית בתאורת חירום אנחנו צריכים להגיד למשרד הביטחון תודה רבה – אנחנו לא צריכים את המערכת הזאת, שלא יעשו לנו טובות.

בני בן-מובחר: המצב שאנחנו נמצאים פה היום הוא פשיטת רגל.

בני בן-מובחר: תושבי הגליל העליון, תושבי קו העימות החקלאים צריכים להגיע לפה למעלה מ-20 פעמים כדי לבקש את הפיצויים שמגיעים להם בדין.

בני בן-מובחר: מי שחושב שהפיצוי שנדרש כאן הוא לא נכון ולא אמיתי שיבוא ויגיד את זה.

בני בן-מובחר: בואו תבדקו ותגידו אם זה לא נכון או כן נכון.

בני בן-מובחר: אני רוצה להגיד תודה רבה לחבריי חברי הכנסת שתומכים בפיצוי, מגיעים ומבקרים ועושים לילות כימים.

בני בן-מובחר: אני לא מבין איך אנחנו מהשולחן הזה לא מצליחים - -

ענבר בזק: אנחנו נצליח.

בני בן-מובחר: אוקיי.

בני בן-מובחר: זה המבחן האמיתי שלנו.

בני בן-מובחר: רפורמה לא תוכל להיות, חברת הכנסת יעל רון, אם לא יהיה עם מי לעשות את הרפורמה.

בני בן-מובחר: ואם לא ניתן את הפיצוי לחקלאים האלה לא יהיה עם מי לעשות את הרפורמה.

בני בן-מובחר: מה נייבא, ביצים?

בני בן-מובחר: אנחנו יודעים לגדל את זה בעצמנו.

בני בן-מובחר: תראו איזה אנשים חיים שם – מתים להשאיר את הבנים שלהם, את הדור השני והשלישי.

בני בן-מובחר: לא צריך לייבא ביצים, צריך לתת לתושבים שיאספו את הביצים מאחורי הבית שלהם.

בני בן-מובחר: אתם רוצים לפי הרפורמה, שיהיה לפי הרפורמה.

בני בן-מובחר: אבל שיישארו שם.

בני בן-מובחר: לא תמיד יש שם חיילים.

מיכאל ביטון: תודה, בני.

בני בן-מובחר: תודה לכם.

בני בן-מובחר: צביקה, אני שמח שקיבלתי החלטה – והיא נרשמת כי היא בפרוטוקול – שלא הלכתי ונעניתי לבקשה להיות שר חקלאות במדינת ישראל כי אני הייתי מתבייש וקובר את עצמי אם הייתי פה בתור שר חקלאות או מנכ"ל משרד החקלאות, כמו התפקידים שהציעו לי.

בני בן-מובחר: יכולתי להיות בהם והייתי מניח את המפתחות.

בני בן-מובחר: היום ממשלת ישראל צריכה להניח את המפתחות אם אנחנו מגיעים ורואים כאן את החקלאים שנוסעים ארבע שעות כדי להגיע לכאן לדיון.

בני בן-מובחר: על מה?

מיכאל ביטון: תודה רבה.

מיכאל ביטון: נירה שפק, בבקשה.

יעקב מרגי: מדם לבו.

נירה שפק: אני באה מוועדת חוץ וביטחון.

נירה שפק: יעל ואני נפגשנו שם.

נירה שפק: אני באה מאזור פריפריאלי - -

יעקב מרגי: אנחנו יכולים לישון טוב אחרי שבאתן מוועדת חוץ וביטחון?

נירה שפק: אנחנו חברי הכנסת בטח לא יכולים לישון טוב.

נירה שפק: אנחנו צריכים להיות ערים.

יעקב מרגי: תושבי העוטף?

נירה שפק: אני לא עושה הערכת מצב כאן.

קרן ברק: זאת ישיבה סודית.

נירה שפק: זאת לא ישיבה סודית, זה גם לדיון.

נירה שפק: יעל דיברה שם, ואני דיברתי שם.

נירה שפק: באו לשם ראשי מועצות ודיברו על מוכנות ועל תחום הביטחון, על הצורך לחזק, על כיתות כוננות, על רכזי ביטחון ועל צ"חים.

נירה שפק: דובר איך מחזקים, מה חליף חיילים, מה חליף סד"כ.

נירה שפק: אזרחים חליפי סד"כ?

נירה שפק: אני אומרת את זה כאן וכולנו - -

יעקב מרגי: לא יודעים מה זה צ"חים.

נירה שפק: כולנו מכירים את זה שכשהאור אצלי בבית דולק זה קו ראשון לסג'עייה; כשהטרקטור של החתן שלי חורש בנחל עוז זה קו ראשון לסג'עייה.

מיכאל ביטון: כשכיתת כוננות של אזרחים תופסת מחבל והצבא עוד לא הגיע אז ניצלו חיים.

מיכאל ביטון: זה קרה עשרות פעמים בגבול הצפון.

נירה שפק: לגמרי.

נירה שפק: אגב, השיח היה איפה הנשק – האם להשאיר אותו בכיתת הכוננות או לקחת?

נירה שפק: אני רק חושבת על תקוע כשדיברו על זה – תארו לכם שהיה עובר החוק?

נירה שפק: הוא היה אומר, איפה המפתח?

נירה שפק: איפה הכיתה?

נירה שפק: איפה הנשקייה?

נירה שפק: בואו נחפש את הרבש"צ.

נירה שפק: ואז כנראה, היה לנו אירוע אחר.

נירה שפק: אבל לא על זה באתי לדבר.

נירה שפק: היום הרחב הזה הוא בעיקר לנו, הוא להגיד תודה.

נירה שפק: אבל התודה הזאת היא לא רק תודה.

נירה שפק: אז מה, אמרתי "תודה", מה ציינתי?

נירה שפק: מה אנחנו עושים כדי שזה ימשיך?

נירה שפק: ציינתי שם את אוטובוס ילדי אביבים – 22 במאי.

קריאה: ב-17 בחודש יש טקס.

נירה שפק: ב-17 בחודש יש טקס, ואני אגיע.

מיכאל ביטון: יש פה אחד הניצולים.

מיכאל ביטון: שמעון.

נירה שפק: במקום הזה שפורח היום אני מקבלת טלפון מלולן שאומר לי, נירה, למה אני צריך לחכות שבועיים שיבואו לאשר לי שהלול שלי מוכן מבחינה סניטרית והכול כדי לקלוט את המטילות?

נירה שפק: אני מחכה שבועיים ובסוף אומרים לי, טוב, ובסוף לא מגיעה הבקרה.

נירה שפק: אז למה שבועיים לא התפרנסתי?

נירה שפק: אלה סיפורים שאנחנו מקבלים ואסור שהם יהיו, צריך לבדוק אותם אחד-אחד.

נירה שפק: אני לא אומרת, ככה היה או ככה לא היה.

נירה שפק: אני רוצה לבדוק את הדברים האלה.

נירה שפק: זאת פניית ציבור, ואני אבדוק אותה כי כל אחד שמתקשר אלינו הוא חשוב.

נירה שפק: חשבתי שהדיון יהיה על תקיעת דגל – הנה, אנחנו מנצלים את היום הזה כדי להגיד מה עושה ועדת הכלכלה, ואני ממש מתביישת שאני מתעסקת בפיצויים.

נירה שפק: זה האירוע ביום הזה?

יעל רון בן משה: לא, לא, יש פה עוד דיונים.

יעל רון בן משה: אבל הנושא הזה הוא חשוב מספיק.

יעקב מרגי: בסדר, היא צודקת.

יעקב מרגי: זה לא אלייך.

נירה שפק: יעל, זה לא אלייך.

נירה שפק: אני אומרת שזה לא צריך להיות על סדר היום.

נירה שפק: היו צריכים להגיד, איזה יופי, למרות האירוע הקשה שהיה - -

יעל רון בן משה: אני לא מקבלת את זה כביקורת, אני אומרת שטוב שנקיים על זה דיון נפרד.

נירה שפק: בוודאי שטוב.

יעל רון בן משה: את גם חברה איתי בוועדת כספים ואני מצפה שיחד נטפל בנושא הזה ולא נאפשר - -

נירה שפק: בוודאי.

נירה שפק: אנחנו פועלים.

נירה שפק: ולדימיר היה כאן ודיבר, אני לא אחזור על מה שהוא אמר.

נירה שפק: אנחנו פועלים בנושא.

יעל רון בן משה: בסדר גמור.

נירה שפק: אני הייתי רוצה לשמוע: איזה יופי, למרות המצב הקשה המדינה נתנה בשניות את הכסף לאנשים; הנה היא אפשרה להם לחזור לשגרה.

נירה שפק: לזה התכוונתי.

נירה שפק: הדיון הזה – אבוי, הוא צריך להיות.

נירה שפק: אז צריך לשנות את הגישה.

נירה שפק: כל הזמן צרוב לי משהו לא מהגליל, ואני משתפת:

נירה שפק: כשנפל טיל בכפר עזה בבית של אימא ששתי דקות קודם לקחה את הילדה לבית תינוקות לא הספקתי לעלות על מדים.

נירה שפק: רצתי למקום פגיעת הטיל על אזרחי, ואנשי רשות המיסים לא ידעו שיושבת כאן מישהי שהיא מפקדת הגזרה.

נירה שפק: נכנס מישהו והמשפט הראשון שהוא אמר לאימא לתינוקת בת שלושה חודשים כשאני מחבקת אותה: הכיסא הזה, שלא תקראי לו כורסת הנקה – אולי 200 שקל הוא עלה לך בשוק הפשפשים.

נירה שפק: אני נחנקתי.

נירה שפק: זה מה שהיה לו להגיד?

נירה שפק: האנושיות היא חלק ממקצועיות.

נירה שפק: מי שאין לו אנושיות הוא לא מקצועי.

נירה שפק: אני כל הזמן מבקשת גם בוועדת כספים, כמו שאמרה יעל, שנפסיק לראות באנשים נתונים, מספרים.

נירה שפק: אותן משפחות של ילדי אביבים ששרדו מחכים היום ללולים שלהם.

נירה שפק: הם חיים על קו הגבול, ואני מציעה לכם ללכת ולראות שם את הלולים שם ולראות מה קורה שם.

נירה שפק: איך אמרה יעל בוועדת חוץ וביטחון?

נירה שפק: מה נשים שם – מגדל נדל"ן?

נירה שפק: לא יקרה.

נירה שפק: קו הגבול לא ייקבע לפי הגדר הטובה או מערכת הביטחון – הוא ייקבע לפי האנשים.

נירה שפק: אור שייכבה, בטח בחקלאות, לא יידלק שנית.

נירה שפק: אנחנו לא ניתן לזה לקרות, ואני דורשת כאן גם מכל הגופים לגמור את הנושא הזה.

מיכאל ביטון: תודה רבה, נירה.

נירה שפק: דרך אגב, סליחה, דבר אחד שלא אמרתי: מי שדיבר עם פרופ' זרקא, אחד התסכולים שלו הוא שכשתורמים מגיעים לארץ לתרום הם באים לבית חולים זיו ולא תורמים שם, הם הולכים לבתי החולים במרכז ותורמים שם כי שם יותר אנשים יראו את השם שלהם.

נירה שפק: אז לא יכול להיות שתושבי הצפון ייפגעו מזה.

מיכאל ביטון: נכון.

מיכאל ביטון: פעם אמר לי מנכ"ל קופת חולים ענקית שקשה להביא תרומות לסורוקה.

נירה שפק: כי זה רחוק.

נירה שפק: מי רואה?

מיכאל ביטון: מה קורה בתרומה?

מיכאל ביטון: נניח שתורם שם מיליון דולר, הקופה והממשלה מתחייבת למאצ'ינג.

מיכאל ביטון: אז זה לא רק שהתרומה לא הגיעה לסורוקה, ממנפים את התרומה בכסף ממשלתי במרכז.

מיכאל ביטון: אז בעוונותינו הפריפריה תלויה בתורמים.

נירה שפק: ואין עיגון.

יעקב מרגי: אבל התלונה היא לא על התורמים.

יעקב מרגי: התורם בא ורואה את ההשקעה הירודה של הממשלה אז גם הוא לא תורם.

מיכאל ביטון: אני חייב להגיד על תורם אחד, חיים כצמן, שאיבד את אשתו שולמית כצמן, רופאה ממיאמי, שהקימה את עמותת "גדולים מהחיים" ונפטרה מסרטן.

מיכאל ביטון: הציעו לו לתרום בתל-אביב, ויש לו בית בתל-אביב.

מיכאל ביטון: הוא הלך לעפולה ובנה מרכז לחולי סרטן בעפולה כי הוא אמר, אנשים נוסעים משם לתל-אביב לקבל טיפולים נגד סרטן, והיום בעפולה הולך להיות מרכז טיפולים מהטובים במדינה.

מיכאל ביטון: אז יש גם כאלה שידעו ללכת דרומה וצפונה.

מיכאל ביטון: מוטי, כמה מילים, ואני מסכם את הדיון, בבקשה.

מרדכי אלקבץ: קודם כול, אני מאוד מתרגש לשמוע את הדברים מחברי הכנסת שנמצאים כאן.

מרדכי אלקבץ: הדברים האלה שיגיעו, מן הסתם, לחברים שנמצאים בבית הם בהחלט רוח גבית וחיזוק לרצון שלנו להיאחז בקרקע ולהתיישב שם.

מרדכי אלקבץ: לנו יש כבוד לשרי הממשלה, הבעיה היא שלשר החקלאות אין כבוד אלינו.

מרדכי אלקבץ: איליה וגלעד, אתם השתתפתם איתנו בישיבות שדנו בנושא הרפורמה.

מרדכי אלקבץ: לא עלה שם כל סכום מצדכם בנוגע לתקצוב לשדרוג הלולים.

מרדכי אלקבץ: אתמול אצל ירון וילנסקי עלה לשידור שר החקלאות.

מרדכי אלקבץ: כשירון שאל אותו, איך אתה מגיב לכך שאחד המגדלים אמר שנעצור את אספקת הביצים, ואתה מגיב בשפת רחוב: "אותי לא יתפסו ב-"

יעקב מרגי: השר שלו זלזל באנורקסיות, זלזל בנשים האוקראיניות.

יעקב מרגי: כנראה, תופעה.

מרדכי אלקבץ: הוא שאל אותו:

מרדכי אלקבץ: למה אתם לא מאפשרים אכלוס ולא תומכים בלולים לקראת הרפורמה שאתם רוצים לעשות?

מרדכי אלקבץ: ואז השר אומר, ואני מצטט אותו – אפשר להקשיב למה שהוא אמר:

מרדכי אלקבץ: מסעדה בתל אביב שרוצה לשפץ כי משרד הבריאות מורה לה לא מקבלת כסף מהמדינה.

מרדכי אלקבץ: אז אתם מבינים, חברים, למי שמווה אותנו שר החקלאות?

יעקב מרגי: זאת הבעיה.

מרדכי אלקבץ: שר החקלאות איבד את החשיבות של החקלאות כערך בסיסי בציונות.

מרדכי אלקבץ: זה הערך שאנחנו מתגאים בו.

מרדכי אלקבץ: מה אנחנו מנחילים לילדים שלנו, שחקלאות ומסעדה בתל-אביב זה אותו דבר?

מרדכי אלקבץ: לא, זה לא אותו דבר.

מרדכי אלקבץ: כי לגדל לול באביבים זה לא כמו לפתוח מסעדה ולסגור בתל-אביב.

מרדכי אלקבץ: זה לא דומה בכלל.

מרדכי אלקבץ: איליה, ברפורמה אין סכום.

מרדכי אלקבץ: אתם הבאתם תכנית שהכותרת שלה הייתה ביטול התכנון, בלי שום דבר מאחורי זה.

מרדכי אלקבץ: עם זה באתם אלינו מעל הראש.

מרדכי אלקבץ: היום בשעה 10:30 יתקיים דיון שמי שלא הצליח להעביר את הרפורמה ששר החקלאות רצה להעביר אז הוא מנסה בדרכים אחרות, באמצעות ועדת חינוך.

איליה כץ: - - -

מרדכי אלקבץ: איליה, זה לא היה.

מרדכי אלקבץ: נמצא כאן עמית יפרח שהיה בתוך הדיונים.

איליה כץ: אבל הוצאנו את זה בכתב.

מרדכי אלקבץ: גם במשא ומתן מול משרד החקלאות כשביקשנו פיצוי - -

גלעד קריב: גם בדיון האחרון עלה הנושא הזה.

מרדכי אלקבץ: אנחנו נחדש את המשא ומתן - -

מיכאל ביטון: מוטי, לא עושים עכשיו דיון על הרפורמה.

מיכאל ביטון: אנחנו בנושא מאוד ממוקד.

מרדכי אלקבץ: הוא העלה את הנושא הזה.

גלעד קריב: אמרת שזה לא עלה בדיון, וזה כן עלה.

מיכאל ביטון: זה לא יעזור הפינג פונג הזה.

מיכאל ביטון: זה לא יציל את המצב.

מרדכי אלקבץ: זה לא היה.

מרדכי אלקבץ: יש לי כבוד אליכם.

מרדכי אלקבץ: תכבדו אותנו.

מיכאל ביטון: מוטי, תודה.

מיכאל ביטון: עמית ביקש כמה משפטים.

מרדכי אלקבץ: רק להוסיף שב-17 בחודש יש טקס לילדי אביבים במושב אביבים.

מרדכי אלקבץ: אתם מוזמנים לנסוע ארבע שעות צפונה כמו שאנחנו באים לכאן.

מיכאל ביטון: חכה, עמית.

מיכאל ביטון: קרן ברק קודם, בבקשה.

קרן ברק: לא חשבתי שהדיון נגמר כל כך מהר.

קרן ברק: הוא נגמר?

מיכאל ביטון: כן.

קרן ברק: אז אני הגעתי לא סתם; הגעתי כדי לתמוך במאבק החשוב של חקלאי ישראל.

קרן ברק: אני אומרת את זה בכל מקום וזה נאמר פה כבר אלף פעם – הם החלוצים שלנו, הם שומרים לנו על האדמות, הם שומרים לנו על הגבולות.

קרן ברק: אין להם תחליף.

קרן ברק: אנחנו כל הזמן אומרים, וגם אתה גם אומר שאנחנו לא רוצים לעמוד בשום ניסוי שאנחנו שוללים פרנסה ואז אנשים הופכים להיות גם מחוסרי עבודה ונתמכי ביטוח לאומי.

קרן ברק: אבל זה החלק הקטן האישי שלהם.

קרן ברק: אנחנו כמדינה צריכים אותם, ובטח לא להתקטנן על פיצויים.

קרן ברק: מה שהם רוצים הם צריכים לקבל.

קרן ברק: לא להתווכח על דברים שמגיעים להם ממילא, אלא לקבל הרבה יותר ממה שהם מבקשים.

קרן ברק: הגעתי לכאן כדי להביע את תמיכתי הגורפת בכל המאמצים.

מיכאל ביטון: תודה.

מיכאל ביטון: זה מוערך מאוד, קרן.

מיכאל ביטון: כל חבר כנסת שבא, פועל ומביע עמדה במערך הפרוס שלנו בכל ועדות הכנסת – שלא יעשו לנו הפרד ומשול.

מיכאל ביטון: אז זה שאנשינו בוועדת כספים מתואמים ואנשינו בוועדת חינוך לא נאפשר את הפטנטים האלה.

מיכאל ביטון: העסק מנוהל הרבה יותר טוב ממה שנדמה.

מיכאל ביטון: עמית, בבקשה.

עמית יפרח: תודה רבה לאדוני היושב-ראש שלא מרפה יחד עם חברי הכנסת מהנושא הזה לתת פתרון לאותם 85 משפחות שנמצאות במצוקה ולא מקבלות את הפיצוי העקיף.

עמית יפרח: כמו שנאמר פה על-ידי משרד החקלאות, ניתן למצוא פתרונות יצירתיים כשרוצים, וניתן למרוח אותנו בסיפורים כשלא רוצים.

עמית יפרח: מכיוון שהרפורמה בענף ההטלה הגיעה לחוק ההסדרים, ובישיבת הממשלה יצאה מחוק ההסדרים לבוא ולהגיד שהייתה רפורמה שנפסלה, ולאחר מכן אנחנו מענישים את המשפחות, אז קודם כול זה לא נכון כי לא הייתה רפורמה, היא יצאה מחוק ההסדרים; ועכשיו השר מנסה דרך התקנות לייצר רפורמה לא בחקיקה ראשית.

עמית יפרח: אז לא היה תקציב ולא היה כסף ולא שום דבר שצריך למנוע פתרון ל-85 משפחות.

עמית יפרח: אדוני, אני מתחבר למה שאמר ראש המועצה האזורית – זאת פשיטת רגל ערכית של כנסת ישראל, שהיא מתנה פיצוי של משפחות - -

יעקב מרגי: של ממשלת ישראל.

עמית יפרח: של ממשלת ישראל.

מיכאל ביטון: הכנסת – הפוך.

מיכאל ביטון: הכנסת דורשת.

עמית יפרח: סליחה, של ממשלת ישראל שמתנה פיצוי למשפחות שיושבות במרגליות, בזרעית, באביבים, בזה שלא הסתדרנו או עדיין לא סוכמו דברי הרפורמה שלא יצאה לדרך.

עמית יפרח: לכן אתה צריך להמשיך להתעקש, אדוני, לקבל חוות דעת משפטית ממשרד החקלאות שמאפשרת את הפיצוי החד-פעמי לפנים משורת הדין ולעשות ביטוח שיאפשר גם פתרון עתידי.

עמית יפרח: עד שהדבר הזה לא יוסדר אני מבקש מאדוני היושב-ראש להמשיך להתנות דברים ולא לקדם דברים אחרים, כמו שאמרת, בוועדת הכספים.

מיכאל ביטון: תודה רבה, עמית.

מיכאל ביטון: אני מסכם את הדיון.

מיכאל ביטון: ועדת כלכלה דורשת ממשרד החקלאות וממשרד האוצר לפעול מידית להשלמת הפיצויים העקיפים של הלולנים אשר נפגעו באירוע שפעת העופות בצפון.

מיכאל ביטון: הוועדה מבקשת מאנשי משרד החקלאות, מהסמנכ"ל ומאגף הייעוץ המשפטי, להציג בפניה בתוך שבועיים חוות דעת משפטית לאור תקדימי העבר שבהם בוצע ההליך שבו מחלה נכנסה לביטוח, ומאותו רגע היא מבוטחת, ותיקון רטרואקטיבי של האירוע החד-פעמי כפי שנעשה במחלות אחרות; להחיל את ההסדר הזה ואת הפתרון המשפטי הזה גם על שפעת העופות אירוע עתידי שיהיה מבוטח, וביחס לאירוע הנוכחי – לנקות שולחן כולל העלויות המוערכות בכ-10 מיליון שקל.

מיכאל ביטון: להציג לנו את חוות הדעת המשפטית הזאת תוך שבועיים.

מיכאל ביטון: הוועדה תתכנס למעקב על הנושא הזה בעוד 3 שבועות.

מיכאל ביטון: הוועדה מבקשת מחברי הכנסת החברים בוועדת כספים שלא לאפשר תשלומים והעברות כספיות של הממשלה ללא פתרון של אותם 10 מיליון שקל מעוגנים לביצוע.

מיכאל ביטון: הוועדה לא תאפשר לתקציב המדינה להתקדם בלי תקציב משמעותי ביותר שיוקצה בו לפיצויים בגין מחלות ונזקי טבע, כולל הצגת הליך סדור ופשוט לפיצויים עקיפים בכל האירועים הצפויים בעתיד בענף החקלאות.

מיכאל ביטון: הוועדה לא מקבלת את ההתניה ואת ההצגה כאילו לו הייתה מתקדמת פה רפורמה בחקלאות היו נמצאים המשאבים, ולא מקבלת את החזקת 85 המשפחות כבני ערובה לרפורמה בחקלאות.

מיכאל ביטון: חובתנו ההגונה, הצדק והיושר הם אפילו לא מחווה ולא רצון טוב – הם חובה חוקית שלנו מול החקלאים בצפון לשפות אותם בפיצויים עקיפים כפי שנעשה בעבר, ולא למנוע מהם זכאות שיש להם בגלל אירועים אחרים ולא לכרוך מין בשאינו מינו.

מיכאל ביטון: אנחנו נעשה את הבקרה הזאת בעוד שלושה שבועות.

מיכאל ביטון: חוות הדעת הזאת תונח בפנינו.

מיכאל ביטון: אנשי ועדת כספים שלנו יציגו לנו מה התקדם בוועדת כספים בעניין תקצוב הנושא, ואני מקווה שבחודש הקרוב נוכל לסיים את האירוע הזה.

יעקב מרגי: אפשר להוסיף לסיכום שהוועדה רואה בחומרה את הניסיון שנעשה בוועדת חינוך לעקוף את הדיון האמיתי על הרפורמה על-ידי תיקון תקנות צער בעלי חיים?

מיכאל ביטון: כן.

מיכאל ביטון: אני אמרתי את זה בדיונים קודמים.

מיכאל ביטון: משרד החקלאות הוא משרד שמפוקח בוועדת כלכלה, וכל ניסיון לייצר רפורמה דרך תקנות בעלי חיים בוועדות אחרות זה לעקוף אותנו.

מיכאל ביטון: לא נאפשר את המהלך הזה.

מיכאל ביטון: תודה.